寄贈張南卿兼答文篇之貺時南卿在鄱陽
作者：嚴羽
朝代：宋

paragraphs: 君不見邯鄲輕薄少年兒，鬭雞走狗長相隨。
忽然失意向杯酒，拔劍相看死何有。
君不見關西大姓多俠徒，結客如雲傾五都。
一朝金盡人事改，昨日交朋竟誰在。
我笑悠悠世上人，須臾反復非情親。
拂衣便欲滄海去，但許明月隨吾身。
張侯爲人心事好，使我一見喜欲倒。
交友如君未易逢，相逢恨不相知早。
相知雖早亦何爲，氣豁神傾在一時。
君知海內劉玄德，我識弘農皇甫規。
昨來贈我瓊瑶作，把酒高吟意寥廓。
色動曹劉側耳聽，魂歸萬古開冥漠。
故人一別兩何如，無限風期記素書。
千里神交如咫尺，相思誰道隔江湖。